Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το πρόγραμμα της Ευρωπαϊκής Ένωσης για την επισήμανση της ενεργειακής απόδοσης που τροποποιεί τον κανονισμό (ΕΚ) αριθ. 106/2008 σχετικά με το κοινοτικό πρόγραμμα επισήμανσης της ενεργειακής απόδοσης του εξοπλισμού γραφείου /* COM/2012/0109 final - 2012/0049 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Ο κανονισμός (ΕΚ) αριθ. 106/2008 καθορίζει τους κανόνες εφαρμογής του προγράμματος επισήμανσης «Energy Star» για τον εξοπλισμό γραφείου (υπολογιστές, οθόνες, εκτυπωτές, αντιγραφικά, σαρωτές, κλπ.) στην Ευρωπαϊκή Ένωση. Το πρόγραμμα επισήμανσης «Energy Star» εφαρμόζεται στην ΕΕ βάσει συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης για το γραφειακό εξοπλισμό[1], συμφωνία που έληξε τον Δεκέμβριο του 2011. Στις 12 Ιουλίου 2011 το Συμβούλιο εξέδωσε απόφαση με την οποία εξουσιοδοτείται η Επιτροπή να διαπραγματευτεί νέα πενταετή συμφωνία και οι διαπραγματεύσεις ολοκληρώθηκαν στις 29 Νοεμβρίου 2011. Σκοπός της παρούσας πρότασης για τροποποίηση του κανονισμού (ΕΚ) αριθ. 106/2008 είναι να προσαρμοστεί η εφαρμογή του προγράμματος επισήμανσης «Energy Star» στη νέα συμφωνία. Παράλληλα με την παρούσα πρόταση τροποποίησης του κανονισμού (ΕΚ) αριθ. 106/2008 έχει υποβληθεί στο Συμβούλιο πρόταση για απόφαση του Συμβουλίου σχετικά με την υπογραφή και τη σύναψη της νέας συμφωνίας για το πρόγραμμα επισήμανσης «Energy Star». 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Οι προτάσεις για τη νέα συμφωνία και την τροποποίηση του κανονισμού (ΕΚ) αριθ. 106/2008 λαμβάνουν υπόψη την πείρα που αποκτήθηκε κατά την διάρκεια των πρώτων δύο περιόδων εφαρμογής του προγράμματος «Energy Star» στην ΕΕ, από το 2001 έως το 2010, και τις διαβουλεύσεις του Γραφείου της Ευρωπαϊκής Ένωσης για το «Εnergy Star». Το λεπτομερές σκεπτικό υπέρ της συνέχισης του προγράμματος «Energy Star» για τρίτη πενταετή περίοδο παρουσιάζεται στην ανακοίνωση για την εφαρμογή του προγράμματος «Energy Star» κατά την περίοδο 2006-2010[2] και στη σύσταση της Επιτροπής προς το Συμβούλιο για την έναρξη διαπραγματεύσεων σχετικά με τη δεύτερη συμφωνία για το «Energy Star». Τα βασικά σημεία συνοψίζονται κατωτέρω: – Το πρόγραμμα «Energy Star» αποδείχτηκε αποτελεσματικότατο για την ώθηση της αγοράς εξοπλισμού γραφείου προς μεγαλύτερη ενεργειακή απόδοση. Πέτυχε τη μείωση της κατανάλωσης ηλεκτρικής ενέργειας από τον εξοπλισμό γραφείου που πωλήθηκε την τελευταία τριετία κατά περίπου 11 TWh, δηλ. περίπου 16%. Το αποτέλεσμα ήταν να εξοικονομηθούν 1,8 δισ. ευρώ σε ενεργειακές δαπάνες και να αποφευχθούν 3,7 εκατ. τόνοι εκπομπές CO2. – Παρέχει ευέλικτο και δυναμικό πλαίσιο πολιτικής, προσαρμοσμένο ιδιαίτερα στα γρήγορα εξελισσόμενα προϊόντα, όπως εκείνα του κλάδου των τεχνολογιών πληροφοριών και επικοινωνιών. – Η ΕΕ και οι ΗΠΑ πρέπει να συνεχίσουν να συνεργάζονται στην κατάρτιση προδιαγραφών προϊόντων, με τις οποίες να καθιερώνονται απαιτήσεις παρόμοιου επιπέδου την ίδια περίπου χρονική στιγμή και από τις δύο πλευρές. – Με δεδομένη την πρόθεση των ΗΠΑ να εισαγάγουν στο πρόγραμμα πιστοποίηση από τρίτους, η συμφωνία πρέπει να συνεχίσει υπό δύο διακριτά συστήματα καταχώρησης προϊόντων, με εφαρμογή της αυτοπιστοποίησης στην ΕΕ και της πιστοποίησης από τρίτους στις ΗΠΑ. Το τέλος της αρχής της αμοιβαίας αναγνώρισης δεν αναμένεται να επηρεάσει αρνητικά τους κατασκευαστές που συμμετέχουν στο πρόγραμμα της ΕΕ, καθώς εστιάζονται κυρίως στην αγορά της ΕΕ. – Οι κατασκευαστές έχουν αναφέρει ότι η απαίτηση να αγοράζουν οι αρχές της κεντρικής κυβέρνησης εξοπλισμό γραφείου με επιδόσεις τουλάχιστον ισοδύναμες με εκείνες του Energy Star αποτελεί το κύριο κίνητρο συμμετοχής τους στο πρόγραμμα. Επιπλέον, επειδή σημαντικό ποσοστό από αυτούς συμμετέχει σε δημοπρασίες σε κράτη μέλη εκτός από εκείνα στα οποία έχουν την έδρα τους, θα πρέπει να εξεταστεί το ενδεχόμενο ενίσχυσης των απαιτήσεων για τις δημόσιες συμβάσεις. Πρόσθετοι λόγοι για την ενίσχυση των διατάξεων περί δημόσιων συμβάσεων περιλαμβάνονται στην εκτίμηση επιπτώσεων[3] που συνοδεύει την πρόταση οδηγίας για την ενεργειακή απόδοση[4]. – Παρόλο που από τα διαθέσιμα στοιχεία προκύπτει υψηλός βαθμός συμμόρφωσης, η Επιτροπή και τα κράτη μέλη πρέπει να συνεργαστούν στενά για την ενδελεχή εφαρμογή του προγράμματος και πρέπει να επανεξετάσουν την αποτελεσματικότητα της εν λόγω εφαρμογής το αργότερο 18 μήνες μετά τη σύναψη της συμφωνίας. Συνεπώς πρέπει να αποσαφηνιστούν οι αμοιβαίες υποχρεώσεις της Επιτροπής και των κρατών μελών σχετικά με την εφαρμογή του προγράμματος. – Η Επιτροπή θα συνεχίσει να παρακολουθεί τις επιπτώσεις των αλλαγών που προτείνουν οι ΗΠΑ και του προγράμματος Εnergy Star στην εξοικονόμηση ενέργειας, στους κατασκευαστές και στην συμμόρφωση. Τουλάχιστον δύο έτη πριν την λήξη της νέας συμφωνίας θα αναλύσει τις δυνητικές εναλλακτικές επιλογές αντιμετώπισης της ενεργειακής κατανάλωσης του εξοπλισμού γραφείου, συμπεριλαμβανομένης και της αντικατάστασης του Εnergy Star με εναλλακτικά μέσα πολιτικής. 3. ΝΟΜΙΚΕΣ ΠΤΥΧΕΣ ΤΗΣ ΠΡΟΤΑΣΗΣ Κύριος στόχος της παρούσας πρότασης τροποποίησης του κανονισμού (ΕΚ) αριθ. 106/2008 είναι να προσαρμόσει την εφαρμογή του προγράμματος Energy Star στη νέα συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Ένωσης για τον συντονισμό των προγραμμάτων επισήμανσης της ενεργειακής απόδοσης του εξοπλισμού γραφείου. Η μόνη ουσιαστική τροποποίηση της πρότασης είναι η διαγραφή του άρθρου 4 παράγραφος 4 του κανονισμού 106/2008 που προβλέπει ότι «Τα προϊόντα εξοπλισμού γραφείου για τα οποία ο USEPA επέτρεψε να χρησιμοποιείται το κοινό λογότυπο θεωρείται ότι συμμορφώνονται προς τον παρόντα κανονισμό, μέχρι αποδείξεως του εναντίου». Μέχρι σήμερα το πρόγραμμα στην ΕΕ και στις ΗΠΑ λειτούργησε βάσει της αυτοπιστοποίησης των κατασκευαστών. Η επιτυχία του προγράμματος στην ΕΕ θεωρείται ότι οφείλεται εν μέρει σε παρόμοιες απλουστευμένες διαδικασίες καταχώρισης προϊόντων. Ωστόσο, οι ΗΠΑ αποφάσισαν να υιοθετήσουν την πιστοποίηση από τρίτους για τα προϊόντα που διατίθενται στην αγορά των ΗΠΑ. Η εν λόγω προσέγγιση δεν ενδείκνυται για την αγορά της ΕΕ. Θα επηρέαζε αρνητικά το πρόγραμμα και θα έβαζε τις ΜΜΕ σε μειονεκτική θέση σε σχέση με τους μεγάλους κατασκευαστές. Κατά συνέπεια, βάσει της νέας συμφωνίας το πρόγραμμα θα πρέπει να λειτουργήσει υπό δύο ξεχωριστά συστήματα καταχώρησης προϊόντων. Τα προϊόντα που διατίθενται στην αγορά της ΕΕ θα πρέπει να καταχωρίζονται από την Ευρωπαϊκή Επιτροπή, ενώ τα προϊόντα που διατίθενται στην αγορά των ΗΠΑ θα πρέπει να καταχωρίζονται μέσω τρίτων που έχουν διαπιστευτεί στο πλαίσιο του προγράμματος Energy Star των ΗΠΑ. Αυτό σημαίνει ότι θα παύσει να ισχύει η αρχή της αμοιβαίας αναγνώρισης. Άλλες τροποποιήσεις αποσκοπούν στην επικαιροποίηση των αναφορών στην υφιστάμενη νομοθεσία (στο άρθρο 4) και στη νέα συμφωνία (στο άρθρο 11), καθώς και στην επικαιροποίηση του ονόματος του Γραφείου για το Εnergy Star (στο άρθρο 8). Το άρθρο 12 περιέχει αποσαφήνιση των αρμοδιοτήτων της Επιτροπής και των κρατών μελών για την εφαρμογή του προγράμματος. Τα άρθρα 4 και 7, καθώς και τα άρθρα 13 και 14 συγχωνεύονται. Η ανακοίνωση για την εφαρμογή του προγράμματος Energy Star κατά την περίοδο 2006-2010 κατέληγε στο συμπέρασμα ότι θα πρέπει να εξεταστεί το ενδεχόμενο ενίσχυσης των διατάξεων για τις δημόσιες συμβάσεις. Ωστόσο, επειδή η έγκαιρη εφαρμογή του προγράμματος Energy Star βάσει της νέας συμφωνίας εξαρτάται από την ταχεία έκδοση του τροποποιημένου κανονισμού δεν προτείνονται ουσιαστικές αλλαγές στο κείμενο. Αντ' αυτού, η ενίσχυση των διατάξεων περί δημόσιων συμβάσεων θα καλυφθούν με την πρόταση οδηγίας σχετικά με την ενεργειακή απόδοση[5] που καλύπτει τις δημόσιες συμβάσεις κατά ενδελεχή τρόπο. Στον τροποποιημένο κανονισμό πρέπει να ληφθούν υπόψη οι διατάξεις περί δημόσιων συμβάσεων της εν λόγω οδηγίας. Η Επιτροπή θα συνεχίσει να παρακολουθεί τις επιπτώσεις των αλλαγών που προτείνουν οι ΗΠΑ και το πρόγραμμα Εnergy Star όσον αφορά την εξοικονόμηση ενέργειας, τους κατασκευαστές και την συμμόρφωση. Τουλάχιστον δύο έτη πριν την λήξη της νέας συμφωνίας θα αναλύσει τις δυνητικές εναλλακτικές επιλογές αντιμετώπισης της ενεργειακής κατανάλωσης του εξοπλισμού γραφείου, συμπεριλαμβανομένης και της αντικατάστασης του Εnergy Star με εναλλακτικά μέσα πολιτικής. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση αποσκοπεί στη συνέχιση της εφαρμογής του υφιστάμενου προγράμματος και κατά συνέπεια, δεν έχει επιπτώσεις στις επιχειρησιακές πιστώσεις και τις πιστώσεις διοικητικής λειτουργίας ούτε στους ανθρώπινους πόρους. 2012/0049 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το πρόγραμμα της Ευρωπαϊκής Ένωσης για την επισήμανση της ενεργειακής απόδοσης που τροποποιεί τον κανονισμό (ΕΚ) αριθ. 106/2008 σχετικά με το κοινοτικό πρόγραμμα επισήμανσης της ενεργειακής απόδοσης του εξοπλισμού γραφείου (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 194 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής, Έχοντας υπόψη τη γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Με τον κανονισμό (ΕΚ) αριθ. 106/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με το κοινοτικό πρόγραμμα επισήμανσης της ενεργειακής απόδοσης του εξοπλισμού γραφείου[6] εφαρμόζεται το πρόγραμμα Energy Star στην Ένωση βάσει της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας για το συντονισμό των προγραμμάτων επισήμανσης της ενεργειακής απόδοσης του εξοπλισμού γραφείου[7]. Η εν λόγω συμφωνία έληξε στις 28 Δεκεμβρίου 2011 και το Συμβούλιο εξέδωσε απόφαση με την οποία εξουσιοδοτείται η Επιτροπή να διαπραγματευτεί νέα πενταετή συμφωνία με τις Ηνωμένες Πολιτείες. Οι διαπραγματεύσεις σχετικά με τη νέα συμφωνία ολοκληρώθηκαν στις 29 Νοεμβρίου 2011. Συνεπώς πρέπει να ενσωματωθεί η αναφορά στη νέα συμφωνία. (2) Απαιτείται επίσης να επικαιροποιηθούν οι αναφορές στα ενωσιακά καθεστώτα επισήμανσης ή πιστοποίησης της ποιότητας που καθορίζονται με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα[8], με την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά[9] και με τον κανονισμό (ΕΕ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel)[10]. (3) Ο παρών τροποποιητικός κανονισμός αποτελεί χρήσιμη ευκαιρία για την εισαγωγή νέας ονομασίας του Γραφείου για το Εnergy Star. (4) Το άρθρο 4 παράγραφος 4 πρέπει να διαγραφεί για να ληφθεί υπόψη το άρθρο VI της νέας συμφωνίας, το οποίο προβλέπει δύο χωριστά συστήματα πιστοποίησης προϊόντων (αυτοπιστοποίηση για τα προϊόντα που διατίθενται στην αγορά της Ένωσης και πιστοποίηση από τρίτους για τα προϊόντα που διατίθενται στην αγορά των ΗΠΑ). (5) Πρέπει να αποσαφηνιστεί στο άρθρο 6 η σχέση μεταξύ των συναφών διατάξεων της οδηγίας […./../ΕΕ] του Ευρωπαϊκού Κοινοβουλίου και του Συμβουλίου σχετικά με την ενεργειακή απόδοση και την κατάργηση των οδηγιών 2004/8/ΕΚ και 2006/32/ΕΚ[11]. (6) Πρέπει να αποσαφηνιστούν οι αντίστοιχες υποχρεώσεις της Επιτροπής και των κρατών μελών όσον αφορά την εφαρμογή του προγράμματος Energy Star, οι οποίες καθορίζονται στο άρθρο 12 παράγραφος 3. (7) Η αξιολόγηση του προγράμματος πρέπει να περιλαμβάνει εξέταση των εναλλακτικών επιλογών πολιτικής κι να παρέχει αρκετό χρόνο για τη λήψη τεκμηριωμένης απόφασης σχετικά με την πιθανή ανανέωση της συμφωνίας. (8) Κατά συνέπεια, ο κανονισμός (ΕΚ) αριθ. 106/2008 πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 106/2008 τροποποιείται ως εξής: (1) Το άρθρο 4 αντικαθίσταται από το ακόλουθο κείμενο: «Άρθρο 4 Γενικές αρχές 1. Το πρόγραμμα Εnergy Star συντονίζεται, όπου κρίνεται σκόπιμο, με άλλα ενωσιακά καθεστώτα επισήμανσης ή πιστοποίησης της ποιότητας, καθώς και με άλλα συστήματα, όπως, ειδικότερα, το ενωσιακό σύστημα απονομής οικολογικού σήματος, που θεσπίστηκε με τον κανονισμό (ΕΟΚ) αριθ. 66/2010, η ένδειξη κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών, που θεσπίστηκε με την οδηγία 2010/30/ΕΚ, και τα μέτρα εφαρμογής της οδηγίας 2009/125/EΚ. Ο εν λόγω συντονισμός περιλαμβάνει την ανταλλαγή στοιχείων και, εάν απαιτείται, τον καθορισμό κοινών επιπέδων όσον αφορά τις προδιαγραφές και τις απαιτήσεις των διάφορων καθεστώτων. 2. Είναι δυνατό να συνυπάρχουν με το πρόγραμμα Εnergy Star άλλα υφιστάμενα και νέα εθελοντικά καθεστώτα επισήμανσης της ενεργειακής απόδοσης προϊόντων εξοπλισμού γραφείου στα κράτη μέλη. 3. Οι συμμετέχοντες στο πρόγραμμα μπορούν να χρησιμοποιούν το κοινό λογότυπο στα οικεία μεμονωμένα προϊόντα εξοπλισμού γραφείου και στο σχετικό διαφημιστικό υλικό. 4. Η συμμετοχή στο πρόγραμμα Εnergy Star είναι εθελοντική. 5. Με την επιφύλαξη των ενωσιακών κανόνων όσον αφορά την αξιολόγηση και τη σήμανση της συμμόρφωσης ή/και των διεθνών συμφωνιών που συνάπτει η Ευρωπαϊκή Ένωση με τρίτες χώρες σχετικά με την πρόσβαση στην ενωσιακή αγορά, τα προϊόντα που εμπίπτουν στο πεδίο εφαρμογής του παρόντος κανονισμού και διατίθενται στην αγορά της Ευρωπαϊκής Ένωσης είναι δυνατό να υποβάλλονται σε δοκιμές από την Επιτροπή ή από τα κράτη μέλη, προκειμένου να εξακριβωθεί η συμμόρφωσή τους προς τις απαιτήσεις του παρόντος κανονισμού.» (2) Το άρθρο 6 αντικαθίσταται από το ακόλουθο κείμενο: «Άρθρο 6 Προβολή των κριτηρίων ενεργειακής απόδοσης 1. Κατά τη διάρκεια ισχύος της συμφωνίας, οι κεντρικές κυβερνητικές αρχές, κατά την έννοια της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών[12], καθορίζουν, με την επιφύλαξη του ενωσιακού και εθνικού δικαίου και των οικονομικών κριτηρίων, προδιαγραφές ενεργειακής απόδοσης τουλάχιστον εξίσου αυστηρές με τις κοινές προδιαγραφές, για τις συμβάσεις δημοσίων προμηθειών με τιμή ίση ή μεγαλύτερη από τα κατώτατα όρια του άρθρου 7 της εν λόγω οδηγίας. Το παρόν άρθρο ισχύει με την επιφύλαξη των διατάξεων του άρθρου 5 και τους παραρτήματος ΙΙΙ (στ) της οδηγίας […./../ΕΕ] του Ευρωπαϊκού Κοινοβουλίου και του Συμβουλίου σχετικά με την ενεργειακή απόδοση και την κατάργηση των οδηγιών 2004/8/ΕΚ και 2006/32/ΕΚ[13] . 2. Κατά τη διάρκεια ισχύος της συμφωνίας, η Επιτροπή και τα άλλα θεσμικά όργανα της Ένωσης, καθορίζουν, με την επιφύλαξη του ενωσιακού και εθνικού δικαίου και των οικονομικών κριτηρίων, προδιαγραφές ενεργειακής απόδοσης που είναι τουλάχιστον εξίσου αυστηρές με τις κοινές προδιαγραφές για τις συμβάσεις δημοσίων προμηθειών με τιμή ίση ή μεγαλύτερη από τα κατώτατα όρια του άρθρου 7 της οδηγίας 2004/18/ΕΚ.» (3) Το άρθρο 7 διαγράφεται. (4) Το άρθρο 8 αντικαθίσταται από το ακόλουθο κείμενο: «Άρθρο 8 Γραφείο της Ευρωπαϊκής Ένωσης για το Εnergy Star 1. Η Επιτροπή ιδρύει το Γραφείο της Ευρωπαϊκής Ένωσης για το Εnergy Star (EUESB), το οποίο απαρτίζεται από εθνικούς αντιπροσώπους όπως προβλέπεται στο άρθρο 9, και από αντιπροσώπους των ενδιαφερόμενων μερών. Το EUESB παρακολουθεί την εφαρμογή του προγράμματος Εnergy Star στην Ένωσης και παρέχει, εφόσον απαιτείται, συμβουλές και αρωγή στην Επιτροπή για να τη διευκολύνει να εκπληρώσει τον ρόλο της ως διαχειριστικός φορέας σύμφωνα με το άρθρο IV της συμφωνίας. 2. Η Επιτροπή μεριμνά ώστε το EUESB να διασφαλίζει, όσο αυτό είναι δυνατόν στο πλαίσιο της εκτέλεσης των δραστηριοτήτων του, για κάθε ομάδα προϊόντων εξοπλισμού γραφείου, ισόρροπη εκπροσώπηση όλων των ενδιαφερόμενων μερών που έχουν σχέση με την εν λόγω ομάδα προϊόντων, όπως κατασκευαστές, έμποροι λιανικής πώλησης, εισαγωγείς, ομάδες προστασίας του περιβάλλοντος και οργανώσεις καταναλωτών. 3. Η Επιτροπή, επικουρούμενη από το EUESB, παρακολουθεί τη διείσδυση στην αγορά προϊόντων που φέρουν το κοινό λογότυπο και την εξέλιξη της ενεργειακής απόδοσης του εξοπλισμού γραφείου, με σκοπό την έγκαιρη αναθεώρηση των τεχνικών προδιαγραφών. 4. Ο εσωτερικός κανονισμός του EUESB καταρτίζεται από την Επιτροπή, η οποία λαμβάνει υπόψη τις απόψεις των εθνικών αντιπροσώπων εντός του EUESB.» (5) Το άρθρο 11 αντικαθίσταται από το ακόλουθο κείμενο: «Άρθρο 11 Προπαρασκευαστικές διαδικασίες για την αναθεώρηση των τεχνικών κριτηρίων 1. Με σκοπό την προετοιμασία της αναθεώρησης των κοινών προδιαγραφών και των ομάδων προϊόντων εξοπλισμού γραφείου που ορίζονται στο παράρτημα Γ της συμφωνίας, πρέπει να λαμβάνονται τα μέτρα που προβλέπονται στις παραγράφους 2 έως 5 προτού υποβληθεί το σχέδιο πρότασης ή αποσταλεί απάντηση στον USEPA και πριν από την υποβολή σχεδίου πρότασης ή την αποστολή απάντησης στον USEPA σύμφωνα με τις διαδικασίες που προβλέπονται στη συμφωνία και στην απόφαση […] του Συμβουλίου, […], για τη σύναψη της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης για τον εξοπλισμό γραφείου[14]. 2. Η Επιτροπή δύναται να ζητήσει από το EUESB να υποβάλει πρόταση αναθεώρησης της συμφωνίας ή αναθεώρησης των κοινών προδιαγραφών συγκεκριμένου προϊόντος. Η Επιτροπή δύναται να υποβάλει πρόταση στο EUESB για αναθεώρηση των κοινών προδιαγραφών συγκεκριμένου προϊόντος ή για αναθεώρηση της συμφωνίας. Το EUESB μπορεί επίσης να υποβάλει πρόταση στην Επιτροπή με δική του πρωτοβουλία. 3. Η Επιτροπή διεξάγει διαβουλεύσεις με το EUESB κάθε φορά που ο USEPA της υποβάλλει πρόταση αναθεώρησης της συμφωνίας. 4. Όταν τα μέλη του EUESB γνωμοδοτούν στην Επιτροπή, λαμβάνουν υπόψη τα αποτελέσματα των μελετών σκοπιμότητας και των μελετών της αγοράς, καθώς και την διαθέσιμη τεχνολογία για τη μείωση της κατανάλωσης ενέργειας. 5. Η Επιτροπή λαμβάνει ιδιαιτέρως υπόψη το στόχο να καθορισθούν μεγαλόπνοες κοινές προδιαγραφές, όπως προβλέπεται στο άρθρο Ι παράγραφος 3 της συμφωνίας, με σκοπό τη μείωση της κατανάλωσης ενέργειας, λαμβάνοντας πλήρως υπόψη τη διαθέσιμη τεχνολογία και το σχετικό κόστος. Συγκεκριμένα, πριν υποβάλλει γνωμοδότηση για νέες προδιαγραφές, το EUESB λαμβάνει υπόψη τα πλέον πρόσφατα αποτελέσματα των μελετών οικολογικού σχεδιασμού.» (6) Τα άρθρα 12 και 13 αντικαθίστανται από το ακόλουθο κείμενο: «Άρθρο 12 Παρακολούθηση της αγοράς και έλεγχος των καταχρήσεων 1. Το κοινό λογότυπο χρησιμοποιείται μόνο σε προϊόντα που εμπίπτουν στη συμφωνία και σύμφωνα με τις κατευθυντήριες γραμμές χρήσης του κοινού λογοτύπου που περιλαμβάνονται στο παράρτημα Β της συμφωνίας. 2. Απαγορεύεται κάθε ψευδής ή παραπλανητική διαφήμιση ή η χρήση κάθε επισήμανσης ή λογοτύπου που είναι δυνατόν να δημιουργήσει σύγχυση σε σχέση με το κοινό λογότυπο. 3. Η Επιτροπή διασφαλίζει την ορθή χρήση του κοινού λογοτύπου, αναλαμβάνοντας ή συντονίζοντας τις δράσεις που περιγράφονται στο άρθρο ΙΧ παράγραφοι 2, 3 και 4, της συμφωνίας. Τα κράτη μέλη λαμβάνουν τα κατάλληλα μέτρα, ιδίως όσα περιγράφονται στο άρθρο ΙΧ παράγραφος 5 της συμφωνίας, προκειμένου να διασφαλίσουν τη συμμόρφωση προς τις διατάξεις του παρόντος κανονισμού στην επικράτειά τους και ενημερώνουν σχετικά την Επιτροπή. Τα κράτη μέλη δύνανται να κοινοποιούν στην Επιτροπή στοιχεία για τη μη συμμόρφωση των συμμετεχόντων στο πρόγραμμα, προκειμένου αυτή να προβεί στη λήψη των πρώτων μέτρων.» «Άρθρο 13 Επανεξέταση και αναθεώρηση Πριν τα συμβαλλόμενα μέρη της συμφωνίας συζητήσουν την ανανέωσή της σύμφωνα με το άρθρο XIV παράγραφος 2, η Επιτροπή αξιολογεί την αποτελεσματικότητα του προγράμματος Energy Star όσον αφορά την βελτίωση της ενεργειακής απόδοσης του εξοπλισμού γραφείου και την παροχή εμπορικών ευκαιριών στους κατασκευαστές, και αναλύει τις εναλλακτικές επιλογές πολιτικής όπως εκείνες που παρέχονται από την νομοθεσία της Ένωσης, ιδίως τις οδηγίες 2009/125/ΕΚ και 2010/30/ΕΚ. Τα αποτελέσματα της εν λόγω αξιολόγησης και ανάλυσης υποβάλλονται στο Ευρωπαϊκό Κοινοβούλιο και στο Συμβούλιο τουλάχιστον δύο έτη πριν την λήξη ισχύος της συμφωνίας.» (7) Το άρθρο 14 διαγράφεται. Άρθρο 2 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 381 της 28.12.2006, σ. 26. [2] COM (2011)337 τελικό. [3] SEC (2011)779 τελικό. [4] COM (2011)370 τελικό. [5] COM (2011)370 τελικό. [6] ΕΕ L 39 της 13.2.2008, σ. 1. [7] ΕΕ L 381 της 28.12.2006, σ. 26. [8] ΕΕ L 285 της 31.10.2009, σ. 10. [9] ΕΕ L 153 της 18.6.2010, σ. 1. [10] ΕΕ L 27 της 30.1.2010, σ. 1. [11] EE L […] της […], σ. […]. [12] ΕΕ L 134 της 30.4.2004, σ. 114. Οδηγία όπως τροποποιήθηκε τελευταία με τον κανονισμό (ΕΚ) αριθ. 1422/2007 της Επιτροπής (ΕΕ L 317 της 5.12.2007, σ. 34). [13] EE L […] της […], σ. […]. [14] EE L […] της […], σ. […].